Ди щIыналъэм IэщхэкIыу къыщалэжьым хохъуэ
Кавказ Ищхъэрэм СтатистикэмкIэ и къэрал комитетым къызэритамкIэ, 2020 гъэм и мазипщIым кърикIуахэм япкъ иткIэ, Къэбэрдей-Балъкъэрым шэуэ къыщашащ тонн мин 416,3-рэ. Ар нэгъабэ и апхуэдэ лъэхъэнэм яхузэфIэкIам елъытауэ проценти 4,6-кIэ нэхъыбэщ.
Лы папщIэу ягъашхэ Iэщышхуэмрэ джэдымкIи я Iуэху Iейкъым — тонн мин 84,1-рэ къалэжьащ, джэдыкIэу мелуани 175-рэ кърахащ (илъэс кIуам и апхуэдэ пIалъэм ирихьэлIэу яхузэфIэкIам елъытауэ а бжыгъэхэр, зэрызэкIэлъыкIуэм хуэдэу, проценти 102,7-рэ, 102,1-рэ мэхъу). Iэщ щхьэ бжыгъэу яIэр зэрыщытам хуэдэу къэнэжащ: мэлрэ бжэну мин 387-м щIигъу, Iэщышхуэу мин 270,7-рэ мэхъу, абыхэм ящыщу жэмыр мини 132-м щIегъу.
Джэдкъазу ягъэхъуам и бжыгъэр процент 11,3-кIэ нэхъыбэщ икIи псори зэхэту мин 4200-рэ хъуащ.
Iэщ гъэхъуным продукцэу къыщрахьэлIам щыщ IыхьэфI хуозэ мэкъумэш (фермер) IуэхущIапIэхэм, абыхэм Урысейм и Президент Путин Владимир и УказкIэ къащта, «Хьэрычэт IэнатIэ мыинымрэ курытымрэ, хьэрычэтыщIэхэм къыхалъхьэ жэрдэмхэр ядэIыгъыныр» лъэпкъ проектым хыхьэу къызэрагъэпэщахэри яхэту.
КъБР-м и Iэтащхьэмрэ Правительствэмрэ я пресс-IуэхущIапIэ.
